"S' Projekt vom Andachtsbuech isch i mis läbä cho, woni fürs Junior-Camp vo adonia ufä Summer 2007  Chligruppe vorbereitet ha. I ha dert gmerkt, dass i sälber nüm so i de Bible läsä und i scho mängi Bibel-Läsähilfe usprobiert ha, aber es het mi eifach nüt so richtig packt zum regelmässig läsä. Und irgend wänn hani zersch dänkt, dass mir mini Kollege äs Buech chönntet schriebe mit Andachte dinne für nes ganzes Jahr, wo ich denn cha läsä. Das Ganze het nid so klappet und darum hani den sälber agfange Andachte schriebe, und ha Lüüt gsuecht, wo au schriebed. So isch d'Idee vom Andachtsbuech entstande. I ha das vo  Gott ufs Herz gleit becho!  Was ich am Andachtsbuech guet finde: I findes mega, au z'gseh was anderi Lüüt sich überleged wäns Bible läsäd. Diä Andachte entstönd dur Gedankä wo me het, und die sind oft alltagsnöch. Und wils vo junge Lüüt gschriebe isch, isches oft na nöcher am eigene Läbä dra.  Mini Motivation: i findes eifach wichtig dass grad Jungi lüüt öpis händ wos aspricht, damit si regelmässig chönnd i de Bibel läsä. Was isch Gott /Jesus für mich? Er isch min Vater und min bescht Fründ, es git  niemert wo mich so guet kännt und mir i jedere Situation bistaht - är isch de wo s'möglich macht, das Andachtsbuech z'schriebe."